DA Den Europæiske Unions Tidende C 64/40

Sag anlagt den 16. november 2007 — DJEBEL mod Kommissionen

(Sag T-422/07)

(2008/C 64/65)

Processprog: portugisisk

Parter

Sagsøger: DJEBEL, SGPS, SA (Funchal, Portugal) (ved M. Andrade Neves og S. Castro Caldeira)

Sagsøgt: Kommissionen for De Europæiske Fællesskaber

Sagsøgerens påstande

— Annullation af Kommissionens beslutning af 10. maj 2007, offentliggjort i Den Europæiske Unions Tidende af 24. august 2007, om statsstøtte C 4/2006 (ex N 180/2005) — Portugal — støtte til Djebel (meddelt under nr. K(2007) 1959) (EUT L 219, s. 30).

— Det fastslås af Retten i Første Instans, at: — den ansøgte støtte var væsentlig for gennemførelsen af investeringsprojektet bestående i erhvervelsen af aktier i RASH og den hertil knyttede erhvervelse af hotel Rio Atlântico. — der blev ansøgt om støtte inden investeringen blev foretaget. — Djebels projekt udgør i realiteten Pestana-gruppens første internationale investering. — udviklingen af dette projekt ikke har medført ændringer i konkurrenceforholdene for europæiske virksomheder, uanset om de er beliggende på eller uden for Fællesskabets område. — udviklingen af projektet ikke har medført nogen fordele for Pestana-gruppen, som kan påvirke samhandelen mellem medlemsstater. — den støtte, som Djebel har ansøgt om, bærer samme kendetegn, som den, Vila Galé har ansøgt om, og som Kommissionen godkendte ved beslutning af 15. oktober 2003.

— Det fastslås, at den på de anførte betingelser og det anførte grundlag foretagne tildeling af støtte til Djebel ikke er uforenelig med EF-traktatens bestemmelser eller nogen anden bestemmelse til gennemførelse heraf eller i tilslutning hertil.

— Der træffes bestemmelse om, at Kommissionens beslutning af 10. maj 2007 om den af Djebel ansøgte støtte ændres således, at det godkendes, at denne støtte ydes på de af Djebel og de portugisiske myndigheder foreslåede betingelser.

Søgsmålsgrunde og væsentligste argumenter

Den statsstøtte, som sagsøgeren har ansøgt om, er ikke uforenelig med de relevante bestemmelser i EF-traktaten.

Djebel opfylder de lovmæssige betingelser for at blive optaget i SIME og Kommissionen er forpligtet til at iagttage de betingelser for optagelse, der er fastsat i den relevante portugisiske lovgivning.

Det er i den relevante portugisiske lovgivning fastsat, at ansøgninger, der fremsættes indtil den 31. januar 2001, kan omfatte støtte til investeringsomkostninger, der er afholdt efter den 1. juli 1999.

Den omhandlede statsstøtte har til formål at fremme og støtte Pestana-gruppens internationalisering og ansøgningen herom blev indgivet inden investeringerne blev foretaget.

Det må ikke være til ulempe for sagsøgeren, at de kompetente myndigheder ikke har foretaget en bedømmelse af projektet inden for den fastsatte frist.

Den statsstøtte, som sagsøgeren har ansøgt om, kan ikke være genstand for en gennemgang i forhold til de økonomiske og finansielle forhold, der foreligger på nuværende tidspunkt.

Uden den omhandlede støtte ville sagsøgeren ikke have foretaget investeringerne i det omhandlede projekt.

Den af sagsøgeren i forbindelse med dette investeringsprojekt foretagne erhvervelse udgør Pestana-gruppens første internationale investering.

I 1999 rådede Pestana-gruppen ikke over de finansielle midler til alene at gennemføre investeringen i Brasilien.

Gennemførelsen af denne investering har ingen væsentlig indvirkning på de forretningsmæssige vilkår i EU.

Der findes ingen sammenhæng mellem den af sagsøgeren foretagne erhvervelse i Brasilien og Pestana-gruppens ekspansion i Portugal.

Det af sagsøgeren fremlagte investeringsprojekt og den ydede støtte er forenelige med EF-traktatens bestemmelser, herunder artikel 87, stk. 3, litra c), EF.

Den til sagsøgeren ydede støtte har til formål at fremme udviklingen af en erhvervsgren og er derfor omfattet af undtagelsen artikel 87, stk. 3, litra c), EF.

Der foreligger hverken nogen tilsidesættelse af EF-traktaten eller supplerende retsforskrifter eller nogen fordrejning af konkurrencevilkårene på fællesmarkedet.

Sagsøgeren gør under henvisning til ligebehandlingsprincippet gældende, at eftersom det omhandlede investeringsprojekt bærer alle de samme kendetegn som Vila Gelés projekt, der var genstand for Kommissionens beslutning af 15. oktober 2003, burde Kommissionens beslutning om statsstøtte C 4/2006 have svaret hertil.